CELEX: 62011CN0077
Language: sk
Date: 2011-02-22 00:00:00
Title: Vec C-77/11: Žaloba podaná 22. februára 2011 — Rada Európskej únie/Európsky parlament

16.4.2011   
            
            
               SK
            
            
               Úradný vestník Európskej únie
            
            
               C 120/7
            
         Žaloba podaná 22. februára 2011 — Rada Európskej únie/Európsky parlament
   (Vec C-77/11)
   2011/C 120/12
   Jazyk konania: francúzština
   
      Účastníci konania
   
   
      Žalobkyňa: Rada Európskej únie (v zastúpení: G. Maganza a M. Vitsentzatos, splnomocnení zástupcovia)
   
      Žalovaný: Európsky parlament
   
      Návrhy žalobkyne
   
   
               —
            
            
               zrušiť akt predsedu Parlamentu zo 14. decembra 2010, v ktorom sa konštatuje, že rozpočet Únie na rok 2011 je prijatý s konečnou platnosťou, keďže tento akt splýva s aktom, ktorým sa stanovuje uvedený rozpočet,
            
         
               —
            
            
               alternatívne, a pokiaľ by išlo o akt, ktorý je oddelený od prvého aktu, zrušiť akt predsedu Parlamentu z toho istého dátumu, ktorým sa mal prijať rozpočet Únie na rok 2011 a ktorým sa mala stanoviť jeho záväznosť voči inštitúciám a k členským štátom,
            
         
               —
            
            
               subsidiárne zrušiť akt predsedu Európskeho parlamentu, v ktorom sa konštatuje, že rozpočet Európskej únie na rok 2011 je prijatý s konečnou platnosťou, keďže k tomuto konštatovaniu došlo bez toho, aby bol rozpočtový postup na rok 2010 (rozpočet na rok 2011) skončený,
            
         
               —
            
            
               považovať účinky rozpočtu na rok 2011 za konečné dovtedy, kým tento rozpočet nebude stanovený legislatívnym aktom v súlade so Zmluvami,
            
         
               —
            
            
               zaviazať žalovaného na náhradu trov konania.
            
         
      Žalobné dôvody a hlavné tvrdenia
   
   V tejto žalobe Rada tvrdí, že po zavedení Zmluvy o fungovaní Európskej únie (ZFEÚ) 1. decembra 2009 sa ročný rozpočet Európskej únie, ako aj opravné rozpočty musia odvtedy stanoviť legislatívnym aktom, ktorý je spoločný pre obe inštitúcie, ktoré sú jeho autormi, a to Európsky parlament a Rada. Tento akt musia v súlade s článkom 297 ods. 1 druhým pododsekom ZFEÚ podpísať predsedovia oboch týchto inštitúcií.
   Rada v dôsledku toho tvrdí, že akt, ktorým sa stanovuje rozpočet na rok 2011 — bez ohľadu na to, či tento akt splýva s konštatovaním predsedu Európskeho parlamentu, že rozpočet na rok 2011 je prijatý s konečnou platnosťou, alebo či sa bude považovať za samostatný akt — je protiprávny v rozsahu, v akom predstavuje atypický nelegislatívny akt, ktorý bol prijatý a podpísaný len predsedom Európskeho parlamentu, čo je v rozpore s článkom 314 ZFEÚ a s článkom 288, článkom 289 ods. 2, článkom 296 prvým a tretím odsekom Zmluvy, ako aj s článkom 13 ods. 2 Zmluvy o Európskej únii. Rada subsidiárne tvrdí, že tento akt je protiprávny pre porušenie formálnych náležitostí a porušenie článku 314 ods. 9 ZFEÚ.
   Rada Súdnemu dvoru nakoniec navrhuje, aby prípadne zachoval účinky rozpočtu tak, ako je uverejnený v Úradnom vestníku Európskej únie dovtedy, kým tento rozpočet nebude stanovený v súlade s už citovanými článkami Zmluvy.